Només hi vas de tant en tant perquè no t'hi acabes de trobar a gust?
No has trepitjat mai una biblioteca perquè creus que no té res per oferir-te?
Hi anaves de petit/a, però ara ja no hi vas?
La secció infantil ja no és per a tu i no trobes el que t'agrada a la secció d'adults?
Les biblioteques i els joves necessiten trobar un vincle que els uneixi i la figura del bibliotecari juvenil pot ser la solució.
Biblioteca Montserrat Abelló de Barcelona
Llicència CC0 1.0 - Direcció General de Joventut
Les biblioteques del segle XXI no són com les d'abans.
Sí, tenen llibres a cabassos; sí, no convé aixecar la veu; sí, la gent hi va a gaudir de la lectura i a "culturitzar-se", però moltes biblioteques disposen d'espais moderns, ben il·luminats, amb un fons bibliogràfic per a totes les edats que no te l'acabes, un munt d'activitats per conèixer millor autors o gèneres que no trobaràs a l'Instagram i, el més important en la vida moderna, tenen wifi gratuïta i ordinadors i impressores a disposició dels usuaris!!
Tot i això, amb una població de més de mig milió de joves a Catalunya, des de les biblioteques es pregunten per què als joves us costa anar a les biblioteques o participar de les activitats que hi organitzen?
La Júlia Baena, en Jordi Bosch i la Gisela Ruiz són 3 bibliotecaris que creuen que si les biblioteques tinguessin un bibliotecari juvenil la situació seria ben diferent.
Creuen que aquesta és una figura imprescindible a les biblioteques públiques catalanes per construir un vincle fort amb adolescents i joves; algú que us escolti i que no posi cara d'OMG quan parleu del SWAG del bibliotecari o del random de la biblioteca o quan saludeu al personal de la biblioteca amb un "holi", que conegui la col·lecció de literatura juvenil que té la seva biblioteca per recomanar-vos allò que us pugui agradar, que us pregunti quins llibres voldríeu que compressin i construeixi una bona col·lecció amb vosaltres, que organitzi activitats amb i per a vosaltres, que us aconselli quins materials podeu fer servir pels vostres treballs de l'institut o la universitat... i tot això, dins un espai propi i exclusiu per a vosaltres dins de la biblioteca.
La Júlia, en Jordi i la Gisela fins i tot han creat el decàleg del bibliotecari juvenil perquè el personal que treballa a les biblioteques facin un pas endavant i perdin la por a crear aquest vincle amb vosaltres.
No és que els hi feu por, però han de fer un update de la imatge esbiaixada que tenen de la joventut, així com vosaltres també heu de canviar la que teniu de les biblioteques.
No cal que tingueu un crush amb el o la bibliotecària, però establint un vincle per compartir, construir, motivar i escoltar-vos mútuament us podríeu entendre molt bé.
En alguns països com els Estats Units, concretament a la ciutat de Nova York, ja s'han incorporat les figures dels bibliotecaris juvenils en algunes biblioteques públiques, i les experiències han estat molt enriquidores per a tothom.
Trobem exemples com la Pelham Parkway-Van Nest Library, on per apropar els clàssics als joves fan servir infografies molt esquemàtiques que expliquen l'argument de manera molt visual o organitzen escape rooms literàries.
O com la Queens Library for Teens, on no hi ha prestatges amb llibres ni silenci, sinó una cabina de ràdio, unes taules de mescles, un billar, taules per estudiar, portàtils i ordinadors de sobretaula i alguna revista i llibre... un lloc de trobada on més de 150 adolescents s'hi acosten cada dia.
A la 53rd Street Library ofereixen una mena de clubs d'estudi on els ajuden a preparar els exàmens i repassen continguts teòrics de les assignatures de l'institut, i el personal de la biblioteca s'ha format en matemàtiques, llengua, ciències, literatura, història, etc.
Un altre exemple són les Insta Novels que ha creat a la New York Public Library, on grans clàssics de la literatura universal es poden llegir a través de les Stories d'Instagram, per apropar la joventut a la literatura a través de la xarxa social on passeu més hores.
Potser després de llegir-les en aquest format tindreu més ganes de conèixer d'altres obres, a banda de les lectures obligatòries de l'institut o la universitat.
A casa nostra també hi ha alguns exemples que ja han començat a treballar amb espais específics per a joves, com la Biblioteca Montserrat Abelló de Barcelona, la Biblioteca Elisenda de Montcada de Montcada i Reixac, la Biblioteca del Sud de Sabadell, la Biblioteca Comarcal de Blanes, la Biblioteca Central d'Esparraguera o la Biblioteca Marcel·lí Domingo de Tortosa.
Així doncs, ja veieu que les biblioteques tenen molt per oferir-vos!
Compartiu les vostres inquietuds, necessitats i demandes amb el personal de les biblioteques perquè aquesta és una feina conjunta que us farà crear un vincle que us donarà eines per gaudir tota la vida: el gust per la lectura a través de les històries fantàstiques, romàntiques, terrorífiques, etc... o el coneixement i la curiositat en matèries com la filosofia, la ciència o l'emprenedoria.